Komisijos tarnybų darbinis dokumentas - Europos parlamento ir Tarybos reglamento dėl Elgesio su kompiuterinėmis rezervavimo sistemomis kodekso pasiūlymas - Poveikio vertinimo santrauka {KOM(2007) 709 final SEK(2007) 1496} /* SEK/2007/1497 galutinis */





[pic] | EUROPOS BENDRIJŲ KOMISIJA | Briuselis, 15.11.2007 SEK(2007) 1497 KOMISIJOS TARNYBŲ DARBINIS DOKUMENTAS Europos Parlamento ir Tarybos reglamento dėl Elgesio su kompiuterinėmis rezervavimo sistemomis kodekso pasiūlymas POVEIKIO VERTINIMO SANTRAUKA{KOM(2007) 709 finalSEK(2007) 1496} 1. ĮVADAS Šiame dokumente pateikiama poveikio vertinimo ataskaitos santrauka, kurioje aptariamos problemos, susijusios su dabar galiojančia oro susisiekimo sektoriuje naudojamų kompiuterinių rezervavimo sistemų reguliavimo sistema, ir analizuojamos įvairios politikos pasirinkimo galimybės šioms problemoms spręsti. Kompiuterinėje rezervavimo sistemoje (KRS) abonentams realiu laiku teikiama informacija apie siūlomas oro susisiekimo paslaugas ir tokių paslaugų kainas. Naudodamosi tomis sistemomis kelionių agentūros, teikiančios tradicines arba internetines paslaugas, vartotojo vardu gali nedelsdamos patvirtinti rezervaciją. Šiuo metu Europos rinkoje veikia keturi pagrindiniai KRS tiekėjai: Amadeus, Sabre, Galileo ir Worldspan (dvi paskutinės įmonės šiuo metu jungiasi). 2. REGLAMENTAS (EEB) NR. 2299/89 IR KINTANčIOS RINKOS SąLYGOS Elgesio su kompiuterinėmis rezervavimo sistemomis kodeksas (toliau – Elgesio kodeksas) pirmą kartą patvirtintas 1989 m. priėmus Reglamentą (EEB) Nr. 2299/89. Tuo metu dauguma lėktuvų bilietų buvo rezervuojami naudojantis KRS. Norėdami keliauti lėktuvu vartotojai praktiškai galėjo pasikliauti tik vienu informacijos ir bilietų platinimo kanalu – KRS ir kelionių agentūromis. Be to, dauguma KRS priklausė oro susisiekimo bendrovėms ir buvo jų kontroliuojamos. Dėl tokio faktų derinio atsirado ypač didelė piktnaudžiavimo konkurencine padėtimi rizika, kuriai suvaldyti bendrųjų konkurencijos taisyklių nepakako – tam prireikė specialių ad hoc taisyklių, kurios parengtos Elgesio kodekso pavidalu. Atsižvelgiant į KRS paslaugų sudėtingumą bei tarptautinį pobūdį ir jų teigiamą poveikį bendrajai aviacijos rinkai, ES lygio reguliavimas šiame sektoriuje turi pridėtinę vertę. Keičiantis KRS technologijoms ir ekonominėms sąlygoms, pamažu keičiasi konkurencinės aplinkos, kuriai Elgesio kodeksas buvo sukurtas, pagrindinės ypatybės. Pirma, daugelis oro susisiekimo bendrovių atsisakė nuosavybės teisių į KRS. Trys iš keturių KRS ( Galileo, Worldspan ir Sabre ) nebepriklauso jokiai oro susisiekimo bendrovei, o Amadeus akcijų paketo mažuma priklauso trims oro susisiekimo bendrovėms. Antra, atsiradus alternatyviems bilietų platinimo kanalams, kaip antai oro susisiekimo bendrovių interneto svetainės ar jų skambučių centrai, vartotojai šiandien turi galimybę naudotis įvairia informacija apie oro susisiekimo paslaugas ir įvairiais tų paslaugų rezervavimo kanalais. Maždaug 40 % visų lėktuvų bilietų Europos Sąjungoje rezervuojama alternatyviais kanalais, o 60 % – naudojantis kelionių agentūrų paslaugomis ir KRS. Elgesio kodeksas tampa vis labiau nepritaikytas pasikeitusioms rinkos sąlygoms ir turi neigiamos įtakos ekonomikos veiksmingumui – dėl Kodekso nuostatų didėja KRS paslaugų kaina (kuri vidutiniškai sudaro maždaug 10 eurų už kiekvieną bilietą į abi puses) ir ribojamos galimybės lanksčiai pritaikyti KRS paslaugas specialiems oro susisiekimo bendrovių ir kelionių agentūrų poreikiams. Svarbiausia tai, kad taikant Kodekse nustatytą nediskriminavimo reikalavimą rezervavimo mokesčių srityje slopinama kainų konkurencija, o draudimas oro susisiekimo bendrovėms įvairioms KRS teikti skirtingą informaciją labai apriboja jų derybų laisvę. Dėl šios priežasties mažėja konkurencija, todėl KRS rezervavimo mokesčiai yra didesni, o oro susisiekimo bendrovių bei jų keleivių sąskaita sukuriama KRS tiekėjams ir kelionių agentūroms palanki ekonominės rentos sistema. Dėl didesnių nei būtina rezervavimo mokesčių oro susisiekimo bendrovės vis didesnę dalį bilietų linkusios platinti alternatyviais bilietų platinimo kanalais, kaip antai per savo interneto svetaines, kurios ne tokios brangios ir techniškai lankstesnės. Daug pigių skrydžių bendrovių iš viso nesinaudoja KRS paslaugomis, todėl jų skrydžių dauguma kelionių agentūrų nesiūlo. Kadangi KRS rinkos kitose pasaulio šalyse nebereguliuojamos, būtina užtikrinti, kad ES ir ne ES oro susisiekimo bendrovės ir KRS tiekėjai galėtų konkuruoti vienodomis sąlygomis. 3. VIEšOSIOS KONSULTACIJOS Viešosios konsultacijos internetu vyko nuo 2007 m. vasario 23 d. iki 2007 m. balandžio 27 d. Joms rengdamosi Komisijos tarnybos paskelbė konsultacijoms skirtą dokumentą, kuriame pateikta naujausių rinkos pokyčių apžvalga, visų pirma alternatyvių platinimo kanalų atsiradimas, KRS nuosavybės bei kontrolės struktūros raida ir rinkos liberalizavimas Jungtinėse Amerikos Valstijose. 2007 m. gegužės 2 d. suinteresuotosios šalys ir suinteresuotųjų šalių organizacijos pakviestos į susitikimą Briuselyje, kur pateikta trumpa jų atsiliepimų apžvalga. Komisija gavo 48 atsiliepimus iš atskirų oro vežėjų, KRS tiekėjų ir IT paslaugų teikėjų, vartotojų ir (arba) keliautojų, kelionių agentūrų ir geležinkelio įmonių (vežėjų) arba jiems atstovaujančių įstaigų. Konsultacijoms skirtą dokumentą, atsiliepimų santrauką ir (nekonfidencialius) atskirus atsiliepimus galima rasti Komisijos tinklalapyje http://ec.europa.eu/transport/air_portal/consultation/2007_04_27_en.htm. Iš viešosios konsultacijos rezultatų matyti, kad dauguma suinteresuotųjų šalių pritaria Elgesio kodekso peržiūrai, kuria siekiama jį pritaikyti šiandienos sąlygoms, tačiau mano, kad reikia išlaikyti pagrindines nuostatas, kuriomis užtikrinama, kad abonentams būtų teikiama nešališka informacija, ir apsaugos priemones, kad būtų išvengta galimo piktnaudžiavimo padėtimi, kai oro vežėjus ir KRS tiekėjus sieja glaudūs ryšiai. 4. POLITIKOS PASIRINKIMO GALIMYBėS Šiame poveikio vertinime su bazine status quo galimybe lyginamos dvi peržiūros galimybės – dalinis ir visiškas reguliavimo panaikinimas. Pirmoji galimybė – dalinis reguliavimo panaikinimas – toliau skirstoma į dar tris pasirinkimo galimybes, kurios skiriasi apsaugos priemonėmis tuo atveju, jei oro susisiekimo bendroves ir KRS sieja glaudūs ryšiai. Visomis pasirinkimo galimybėmis siekiama KRS rinkoje padidinti konkurenciją. - 0 galimybė – status quo . - 1 galimybė – dalinis reguliavimo panaikinimas: - 1a galimybė – dalinis reguliavimo panaikinimas atskiriant oro susisiekimo bendrovių ir KRS kontrolę. Pasirinkus šią galimybę, oro vežėjams būtų draudžiama kontroliuoti KRS tiekėjus ir atvirkščiai; - 1b galimybė – dalinis reguliavimo panaikinimas numatant specialias nuostatas KRS pagrindiniams oro vežėjams. Pasirinkus šią galimybę, būtų išlaikomas įpareigojimas pagrindiniams vežėjams vienodomis sąlygomis dalyvauti jiems nepriklausančiose KRS ir draudimas skatinti kelionių agentūras naudotis konkrečia KRS arba jų neskatinti; - 1c galimybė – dalinis reguliavimo panaikinimas nenumatant specialių nuostatų KRS pagrindiniams oro vežėjams. - 2 galimybė – visiškas reguliavimo panaikinimas (Elgesio kodekso panaikinimas). 5. POLITIKOS PASIRINKIMO GALIMYBIų PALYGINIMAS Status quo variantas atmestas, nes dabartiniame reglamente nustatyti kainų nustatymo ir derybų laisvės apribojimai daro vis didesnį neigiamą poveikį, kuris ypač pasireiškia didelėmis platinimo sąnaudomis. Dėl šių sąnaudų oro susisiekimo bendrovės linkusios vis didesnę bilietų dalį parduoti per alternatyvius platinimo kanalus. Suteikus daugiau laisvės nustatyti rezervavimo mokesčius, padidėtų paskatos KRS rinkoje, todėl oro susisiekimo bendrovėms būtų sudarytos sąlygos naudotis natūraliais derybiniais svertais, o KRS būtų priverstos agresyviau kaina ir paslaugų kokybe konkuruoti dėl vežėjų dalyvavimo. Kai rezervavimo mokesčiai mažesni, oro susisiekimo bendrovės skatinamos per kelionių agentūras teikti daugiau informacijos ir taip visiems vartotojams – taip pat tiems, kurie neturi prieigos prie interneto – suteikti daugiau galimybių rinktis keliones. Visiško reguliavimo panaikinimo galimybė (2 galimybė) atmesta atsižvelgiant į dabartinę rinkos padėtį. Dauguma darbo reikalais keliaujančių asmenų vis dar labai priklauso nuo vienintelio platinimo kanalo – kelionių agentūrų ir KRS. Tą patį galima pasakyti ir apie valstybių narių, kuriose interneto skverbtis nedidelė, keliautojus – mažiau nei pusė visų ES gyventojų turi prieigą prie interneto – svarbiausio alternatyvaus platinimo kanalo. Ši padėtis skiriasi nuo JAV, kur 70 % visų gyventojų turi prieigą prie interneto (skirtumai tarp atskirų valstijų mažesni nei tarp ES valstybių narių) ir bilietų pardavimas internetu, kuris yra KRS alternatyva, yra labiau išplėtotas. Šiomis aplinkybėmis piktnaudžiavimo konkurencine padėtimi rizika yra didesnė nei kituose ekonomikos sektoriuose, ir pasikliauti vien bendrosiomis konkurencijos taisyklėmis nepakaktų, ypač tuo atveju, jei KRS ir oro susisiekimo bendroves sieja glaudūs ryšiai. Be to, tam tikros KRS ypatybės rinkoje (pvz., šališkas informacijos pateikimas ekrane) galėtų pakenkti vartotojams, net jei jos nėra piktnaudžiavimo konkurencine padėtimi rezultatas. Komisijos reglamentavimo aplinkos supaprastinimo strategijoje[1] Reglamentą (EEB) Nr. 2299/89 numatyta panaikinti. Šiame poveikio vertinime daroma išvada, kad reglamentą galima supaprastinti, tačiau dėl tam tikrų rinkos ypatybių specialias sektoriui taikomas taisykles reikia išlaikyti. Iš poveikio vertinimo matyti, kad geriausio rezultato galima tikėtis pasirinkus 1b galimybę, nes padidėtų konkurencija, būtų užtikrintos apsaugos nuo piktnaudžiavimo konkurencine padėtimi priemonės, vartotojams būtų teikiama nešališka, skaidri bei išsami informacija ir būtų skatinama į KRS ekranus įtraukti informaciją apie vežimo geležinkelių transportu paslaugas. 6. PAPILDOMOS PRIEMONėS Svarstant kiekvieną neatmestą galimybę išnagrinėti šie papildomi klausimai. 1. Nagrinėjant „pagrindinio vežėjo“ apibrėžtį poveikio vertinime padaryta išvada, kad jos keisti nereikia. 2. Poveikio vertinime skatinama supaprastinti informacijos pateikimo pagrindiniame ekrane taisykles ir tuo pat metu palikti galioti apsaugos priemones, kad informacija apie kelionių galimybes būtų pateikiama nešališkai. 3. Vadovaujantis Komisijos pateiktu Reglamento dėl bendrų taisyklių teikiant oro susisiekimo paslaugas Bendrijoje pasiūlymu (COM2006/396), kai sistemos tiekėjas kelionių pasiūlymus klasifikuoja pagal kainas, į rodomas bilietų kainas turėtų būti įskaičiuoti visi taikytini mokesčiai ir rinkliavos bei neišvengiami oro susisiekimo bendrovių mokesčiai. 4. Pardavimo informacijos įrašuose ( Marketing Information Data Tapes , MIDT) daugiau neturėtų būti nurodoma kelionių agentūrų tapatybė. Tačiau specialių nuostatų dėl bendro MIDT pirkimo nereikia. 5. Nuostatos dėl KRS tiekėjų ir abonentų sutarčių – iš dalies panaikinus reguliavimą daugelį šių taisyklių būtų galima panaikinti arba supaprastinti. Vis dėlto, ir toliau reikėtų užtikrinti apsaugą nuo nepagrįstų sutarčių nuostatų, ypač mažesnėms kelionių agentūroms. [1] Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Įgyvendinant Bendrijos Lisabonos programą: reglamentavimo aplinkos supaprastinimo strategija“, COM(2005) 535, 2005 10 25, p. 15.